Сооронбаева Сонунбүбү
Сооронбаева Сонунбүбү Зергер. 1923-ж. Талас районундагы Козучак айылында төрөлгөн.
 
Улуу Ата Мекендик согуш учурунда колхоздо механизатор, кийин чарбанын түрдүү жумуштарында эмгектенген. Устачылык менен узчулукту тең тизгинде алып келет. Андай касиеттүү өнөргө чеберчиликти ардактуу кесип тутушкан чоң атасы Мамырат, өз атасы Султанаалы өрнөктүү жол көрсөтүшкөн. Зергер уста   калуусу үчүн ал өзүнө талаптагыдай мүмкүнчүлүктөрдү түздү. Буюмду асемдеп кармоодо чебер чыгармачылык ышкысын, өзүнүн ички оңтоюн дааналап алды. Сонунбүбүнүн жасаган уук учтугу күмүштөн турат. Күбөктөлө жасалганы аркылуу көргөндүнкөз отун чачыратат. Конус түспөлүндөгү бир нече күбөктөр (күмүш буюмдарынын бир түрү, өзүнчө мындай көркөмдүктөр менен сөйкө, чач учтук өңдүүлөр кармалат) бири бирине илиштирилип, алардын араларынан кызыл, ак, көк, жашыл топ чачыктар төгүлүп турат. Күмүш күбөк беттерине чийим шибегеси менен түр көчөт түшүрөт. Ал «мүйүз оюму», «бармак боочу оюму», «ит куйрук оюму» өңдүүлөрдүн төп келишкен көркөм элементтерин өзүнчө «кыялдантып» берет. Ал «уук учтукка» жагымдуу жылаажын үн берүүчү коңгуроо жасап таккан. Аны курч темирден жасаган. Анын ичине тил салып, төбөсүнө бүлдүргө таккан. Коңгуроонун түбү ачык. Ал эми тай-кулунга тага турган коңгуроонун түбүн зергер туюк жасайт да, кичине тешигинен жел кирип, ал ойдогудай үн алып турат. Зергер уз катары боз үй көтөргөн. Анын ички жасалгалары Сонунбүбүнүн чыныгы чеберчилигин айгинелейт.
 
Катышкан көргөзмөлөрү, кароо-сынактары жана алган сыйлыктары 1984-ж. Кыргыз ССРинин жана Кыргызстан Компартиясынын 60 жылдыгына карата «Элдик чеберлердин көркөм буюмдарынын республикалык кароо-сынагы». Зер буюму үчүн Обкомдун жана Облаткомдун Ардак грамотасы, Кыргызстан КП БКнын жана Кыргыз ССР Министрлер Советинин Грамотасы.

Колдонулган адабияттар
Акматалиев A. Кыргыздын уз-усталары: Антология/Башкы ред. А. Карыпкулов; сүрөтчүлөрү Д. Чочунбаева, Г. В. Половникова. — Б.: КЭнин Башкы редакциясы, 1997, — 240 б.
ISBN 5-89750-080-0
Инсандар